વરસાદના વખતમાં જ મેઘધનુષ દેખાય છે. પણ તે સમયે એક દિશામાં સૂર્ય ખૂબ પ્રકાશતો હોવો જોઈએ અને સામી દિશામાં વરસાદ વરસતો હોવો જોઈએ. એવે પ્રસંગે જો સૂર્ય તરફ પીઠ કરીને ઊભા રહીએ તો ઘણું કરીને સામાં વાદળાંઓ ૫૨ એક મોટું તોરણ વિચિત્ર રંગથી ચળકતું દેખાશે. એ રંગ નાના પ્રકારના છે, તથાપિ તેમાં સામ્ય એવું રહેલું છે અને તે એકબીજામાં એવી રીતે મળી ભળી ગયેલા હોય છે કે એક રંગનો પટો કયાં પૂરો થયો, અને બીજો ક્યાંથી શરૂ થયો એ ઓળખવું અશક્ય થઈ પડે છે. જો વધારે વરસાદ હશે, તો તે સમે આ કમાનની બહાર એક બીજી કમાન પણ દેખાશે. પરંતુ તેના રંગ એટલાં પ્રકાશિત નહિ માલમ પડે. એ બન્ને તોરણોમાં રંગ આ જ અનુક્રમે હમેશાં દેખાય છેઃ લાલ, નારંગી, પીળો, લીલો, વાદળી, ભૂરો અને જાંબલી. પણ તેની ગોઠવણમાં ફરક હોય છે. પહેલા ધનુષમાં નીચલી કોર જાંબલી રંગની અને ઉપલી લાલ રંગની હોય છે પણ બહારના ધનુષમાં ઉપલી કોર જાંબલી રંગની અને નીચલી કોર લાલ રંગની દેખાય છે.